钦定古今图书集成/理学汇编/字学典/第047卷 > 《宣和书谱》 > 《正书叙论》
## 钦定古今图书集成/理学汇编/字学典/第047卷 > 《宣和书谱》 > 《正书叙论》

字法之变，至隶极矣，然犹有古焉，至楷法则无古矣。
在汉建初，有王次仲者，始以隶字作楷法。所谓楷法
者，今之正书是也。人既便之，世遂行焉。而或者乃谓
“秦羽人王次仲作此书献始皇，以赴急疾之用，始皇
召之不至，欲加刑，而次仲化禽飞去。”此语几于志怪，
学者之所不道，然亦不载其事以别之也。此书既始
于汉，于是西汉之末，隶字石刻间杂为正书，若《属国
封陌茹君》等碑，亦班班可考矣。降及三国锺繇者，乃
有《贺克捷表》，备尽法度，为正书之祖。东晋聿兴，风流
文物，度越前世，如王羲之作《乐毅论》《黄庭经》一出于
世，遂为今昔不赀之宝，后日虽有作者，讵能过之？东
晋而下，亘宋暨齐，爰及李唐，至我本“朝，其中得魏、晋
风气者，亦落落有人焉，皆是豪杰之士，尚友于千岁
之上者也。今得其《正书》者凡四十有四人，在魏则有
锺繇，在宋则有萧思话，在齐则有王僧虔，在唐则有
元稹、褚遂良、柳公权、颜真卿、徐浩辈二十有八人，在
五代则有薛贻矩辈五人，以至本朝则有八人，其间
如宋绶、蔡襄、石延年”之徒，皆与古作者并驱争衡，为
一代法，故皆不没其实，而以时次之。